Baltasis miestas (Tel Avivas)

**Baltasis miestas** (, ) – Tel Avivo (Izraelio sostinės) dalis, kuri formavosi 1930–1950 m. ir yra sukaupusi apie 4000 istorinių pastatų, daugiausia statytų modernizmo stiliumi. 2003 m. ši dalis įtraukta į UNESCO pasaulio paveldo sąrašą. Tai didžiausia modernistinės ir tarptautinio stiliaus architektūros sankaupa pasaulyje.

## Istorija

Kuomet 1920 m. Palestinoje įkurtas Palestinos mandatas, čia pradėjo migruoti žydai iš Europos. Į šiaurę nuo senovinio Jafos miesto, dykumoje buvo pradėtas kurti naujas miestas, Tel Avivas. Pirmasis jo meras Meir Dizengofas pasikvietė škotų architektą Patrick Geddes, kuriam patikėta sukurti naujo miesto planą. Jį kuriant remtasi tuo metu populiaria miesto-sodo koncepcija. Numatyti kvartalai, gatvės ir žaliosios erdvės.

Pradėjus statyti miesto pastatus, apie 1933 m. į Palestinos mandatą ėmė plūsti pabėgėliai iš Nacių Vokietijos. Tarp jų buvo nemažai architektų, tokių kaip Arieh Sharon, kurie atsinešė Europoje populiarias Bauhauzo, tarptautinio stiliaus idėjas. Sparčiai augantis Tel Avivas tapo erdve įgyvendinti naujas funkcionalumo, modernizmo idėjas. Architektūroje naudojamos modernizmui būdingos formos: tiesios ir lenktos linijos, kuriančios tarpusavio darną.

Palestinoje architektai susidūrė su naujais iššūkiais, kurie reikalavo Bauhauzo idėjas pritaikyti prie vietinio klimato ir sąlygų. Vyraujanti balta sienų spalva buvo naudojama tam, kad atspindėtų saulės šviesą ir apsaugotų nuo karščio. Skirtingai nei Europoje, buvo vengiama didelių langų. Balkonai išdėstomi vienas virš kito, kad dengtų nuo saulės šviesos, ir atgręžti į jūros pusę, kad pagautų vėją.

Stogai projektuojami plokšti, kad būtų panaudojami kaip terasos vakarais. Taip pat čia buvo išrasti ant stulpų (*piloti*) pakelti pastatai. Jie sudarydavo šešėlį apačioje, o vėjas vėsindavo pirmąjį aukštą.

## Paveldas

Tel Avivui augant ir plečiantis, jo projektai persikėlė į kitus miesto rajonus, ir Baltasis miestas buvo dalinai apleistas. Daug pastatų apiro, kiti buvo sugriauti kaip nebenaudingi. 1984 m. pradėta naujai atsigręžti į modernizmo architektūros paveldą. Minint Tel Avivo 75 metų jubiliejų, surengta paroda „Baltasis miestas, Tarptautinio stiliaus architektūra Izraelyje, Eros portretas“. Manoma, kad ši paroda davė istoriniam rajonui dabartinį pavadinimą ir paskatino domėtis nykstančiu paveldu.

1996 m. Baltasis miestas buvo įrašytas į pavojuje esančio paveldo sąrašą, kas paskatino jį įtraukti į pasaulio paveldo sąrašą. Tai buvo padaryta 2003 metais, įvertinant Baltąjį miestą kaip išskirtinį miestų planavimo ir ankstyvojo modernizmo pavyzdį.

Paveldo priežiūra, registravimu ir išsaugojimu rūpinasi 2000 m. įkurtas Bauhauzo centras Tel Avive ir 2008 m. įkurtas Bauhauzo fondas Tel Avive. 2009 m. Tel Avivo savivaldybė pradėjo 1000 istorinių pastatų išsaugojimo ir atnaujinimo programą. 2015 m. Vokietija paskyrė finansavimą dalies pastatų restauracijai.


Tel_Aviv_White_City_WHS.svg|Pasaulio paveldo teritorija Tel Avive
Bauhaus_Tel-Aviv_museum.jpg|Bauhauzo muziejaus pastatas
PB090021.JPG|*Cinema Hotel*
אנגל.jpg|Engelio namas ant stulpų, 1933 m.
Thermometre_House_2.jpg|Termometro namas
HaYarkon_96.jpg|1935 m. namas
18_Bialik_St_-_round_balconies_from_left.jpg|Feldamanų namas, 1934 m.
Tel Aviv Ben Gurion - Emil Zola 2011.jpg|1935 m. pastatas Zolia gatvėje
PikiWiki Israel 80759 a house at 9 allenby street in tel aviv.jpg|Alenby gatvės pastatas
Gottgold House Tel Aviv 2011.jpg|Gotgoldo namas
PikiWiki Israel 87309 nahalat binyamin rambam compound.jpg|Zismano namas


## Susiję pasaulio paveldo objektai
* : Berlyno modernistinių namų kompleksas (2008)
* : Pampulijos modernistinis ansamblis (2016)
* : Asmara, modernizmo miestas Afrikoje (2017)
* : Jožės Plečniko kūriniai Liublianoje – į žmogų orientuoti miestovaizdžiai (2021)
* : Modernistinis Kaunas: optimizmo architektūra 1919-1939 m. (2023)

## Šaltiniai

## Nuorodos
* UNESCO svetainė